Ja, vi har et samarbeid med Arbeiderpartiet av historiske årsaker, og nei, det er ikke det eneste partiet vi samarbeider med. Fagforbundet samarbeider med de rød/grønne partiene (Rødt, SV og Senterpartiet). Fagforbundets holdning er at vi støtter de politiske partiene som støtter oss. Dette ser vi spesielt i lokalvalg, hvor det kan variere mye fra kommune til kommune hvilke partier vi allierer oss med.
Den skriftlige avtalen Fagforbundet har med Arbeiderpartiet skal sikre oss innflytelse i kommuner, fylkesting, Stortinget og Regjeringen. Partene i denne avtalen forteller ikke hverandre hva de skal mene og stemme; ingen har vetorett. Poenget er å snakke sammen, og orientere hverandre om saker av felles interesse.
Det finnes mange eksempler på at Fagforbundet er uenig med Arbeiderpartiet i ulike saker, dersom politikken ikke samsvarer med forbundets politikk. To eksempler på dette er ACER- og EUs energiunion-saken og saken om tredelt foreldrepermisjon, her var Fagforbundet imot og Arbeiderpartiet for.